Ísland er eftirbátur nágrannaríkjanna í samkeppnishæfni, samkvæmt nýjum samanburði IMD-viðskiptaháskólans í Sviss.
Ísland er í 21. sæti af sextíu og fjórum og lækkaði um eitt sæti frá því í fyrra. Svíþjóð er í öðru sæti á eftir Sviss, Danmörk í þriðja og Noregur í því sjötta. Ótal þættir eru teknir með í reikninginn og meðal þess sem dregur Ísland niður er atvinnuleysi, samdráttur og halli ríkissjóðs. Konráð Guðjónsson, aðstoðarframkvæmdastjóri Viðskiptaráðs, segir áhyggjuefni hversu illa Ísland stendur í norrænum samanburði.
Hann segir að efnahagsleg áhrif faraldursins hafi verið meiri hér á landi en víða annars staðar og að Ísland færist líklega ofar á listann eftir því sem hagkerfið kemst á réttan kjöl.